Ο **Στεφάν Λασμέ**, (Πορτ-Ζαντίλ της Γκαμπόν, 17 Δεκεμβρίου 1982), είναι πρώην διεθνής καλαθοσφαιριστής. Έχει ύψος 2,03 μέτρων, βάρος 98 κιλών και αγωνιζόταν στις θέσεις σέντερ και πάουερ φόργουορντ. Αγωνίστηκε σε χώρες όπως η Ισπανία, η Τουρκία, η Ρωσία, το Ισραήλ ενώ υπήρξε βασικό μέλος της εθνικής Γκαμπόν. Στην Ελλάδα αγωνίστηκε για τρεις συνολικά σεζόν με τον Παναθηναϊκό. Το 2013 αναδείχτηκε Καλύτερος Αμυντικός στην Ευρωλίγκα και MVP στο Ελληνικό Πρωτάθλημα.

Σταδιοδρομία
------------

Τον Ιούνιο του 2007, στον δεύτερο γύρο του Ντραφτ, ο Λασμέ επιλέχθηκε από τους Γκόλντεν Στέιτ Γουόριορς στο νούμερο 46. Αγωνίστηκε για λίγο στο NBA. Το μεγαλύτερο μέρος της σεζόν 2007-2008 αγωνίστηκε για τους Λος Άντζελες Ντιφέντερς της D-League, κερδίζοντας και το βραβείο του καλύτερου αμυντικού της λίγκας. Το καλοκαίρι του 2008 βρέθηκε στους Μαϊάμι Χιτ, όπου δεν στέριωσε. 

Τη σεζόν 2008-2009 αγωνίστηκε στο σερβικό πρωτάθλημα για λογαριασμό της Παρτιζάν. Την επόμενη χρονιά πήρε μεταγραφή για την Μακάμπι Τελ Αβίβ. Με την Μακάμπι κέρδισε το πρωτάθλημα Ισραήλ και στην Ευρωλίγκα μέτρησε σε 20 αγώνες κατά μέσο όρο 6.5 πόντους, 4.4 ριμπάουντ, και 1.4 τάπες σε 18.5 λεπτά παιχνιδιού 

Το 2010 επέστρεψε στις ΗΠΑ για λογαριασμό της Ρεντ Κλος. Το καλοκαίρι του 2011 ταξίδεψε στην Ισπανία, παίζοντας για την Ομπραδόιρο. 

Το 2012 έγινε μέλος της μετά Ομπράντοβιτς ομάδας του Παναθηναϊκού υπογράφοντας μονοετές συμβόλαιο. Ήταν από τα σημαντικότερα μέλη της επιτυχημένης ομάδας του Αργύρη Πεδουλάκη που έφτασε μέχρι τα προημιτελικά της Ευρωλίγκας και κατέκτησε το νταμπλ στην Ελλάδα. Η εξαιρετική του χρονιά με τον Παναθηναϊκό το 2013, αποζημιώθηκε και σε ατομικό επίπεδο αφού αναδείχτηκε καλύτερος αμυντικός της Ευρωλίγκα (μετρώντας 1.86 τάπες και 6.14 ριμπάουντ μ.ο.), MVP του ελληνικού πρωταθλήματος, MVP των ελληνικών τελικών, καλύτερος αμυντικός του ελληνικού πρωταθλήματος και μέλος της καλύτερης πεντάδας. Στο τέλος της σεζόν παρά την έντονη φημολογία ότι θα έπαιρνε μεταγραφή για την ΤΣΣΚΑ Μόσχας, τελικά έμεινε στον Παναθηναϊκό υπογράφοντας διετές συμβόλαιο συνεργασίας. Η επόμενη χρονιά ήταν ξανά επιτυχημένη αφού ο Παναθηναϊκός κέρδισε για δεύτερη συνεχόμενη φορά το νταμπλ. Ο Λασμέ κερδίζει ξανά το βραβείο του καλύτερου αμυντικού στο πρωτάθλημα και είναι ξανά μέλος της καλύτερης πεντάδας. Στην Ευρωλίγκα ο Παναθηναϊκός αποκλείστηκε στα προημιτελικά από την ΤΣΣΚΑ Μόσχας, αλλά ο Λασμέ μπήκε στην δεύτερη καλύτερη πεντάδα της διοργάνωσης.

Στις 22 Ιουνίου 2014 υπέγραψε συμβόλαιο συνεργασίας με την Τούρκικη Αναντολού Εφές με την οποία κέρδισε το κύπελλο Τουρκίας το 2015 αφού κέρδισε στον τελικό την Φενέρμαχτσε 70-60.

Στις 29 Ιουλίου 2015 ανακοινώθηκε η έναρξη συνεργασίας του με την τουρκική Γαλατασαράι. Με την Γαλατασαράι κατέκτησε το Γιούροκαπ κάνοντας μια εξαιρετική χρονιά, αφού κατέκτησε τον τίτλο του MVP των τελικών της διοργάνωσης και ήταν μέλος της δεύτερης καλύτερης πεντάδας. Τη χρονιά εκείνη μέτρησε στο Γιούροκαπ 11.1 πόντους, 6.4 ριμπάουντ, 1.3 μπλοκ με 15.2 PIR.

Στις 29 Αυγούστου 2016, ο Λάσμε τιμωρήθηκε με απουσία ενός χρόνου από τους αγώνες λόγω του ότι είχε βρεθεί θετικός σε έλεγχο ντόπινγκ. Ωστόσο στις αρχές του 2017 ο Λάσμε δικαιώθηκε, καθώς η ποινή του έπειτα από έφεση που ασκήθηκε από τον αθλητή, έπαψε να ισχύει. Το 2017 ο Λάσμε υπέγραψε στους Texas Legends του NBDL με τον βασικό μισθό, ήτοι 3.000 δολάρια. Με τους Λέτζεντς είχε 10.4 πόντους, 7.7 ριμπάουντ και 2.5 κοψίματα μέσο όρο στο NBDL. 

Στις 13 Ιουλίου 2017, ανακοινώθηκε από την ρώσικη Ούνικς Καζάν. Με τη ρώσικη ομάδα έκανε μια γεμάτη χρονιά ειδικά στο Γιούροκαπ όπου και μέτρησε 14.6 πόντους, 6.4 ριμπάουντ, 2.5 τάπες και 19.6 PIR σε 28 λεπτά συμμετοχής. Μάλιστα έγινε κάτοχος του ρεκόρ όσον αφορά στον παίκτη με τις περισσότερες τάπες σε μία σεζόν στο Γιούροκαπ.

Στις 27 Ιουνίου 2018, ανακοινώθηκε η επιστροφή του στον Παναθηναϊκό, μετά από τέσσερα χρόνια. Στις 28 Ιανουαρίου 2019 το συμβόλαιό του με τον Παναθηναϊκό λύθηκε κοινή συναινέσει, αφού η απόδοσή του κατά την δεύτερη θητεία του στην ομάδα δεν ήταν ικανοποιητική. Ο Λάσμε τη σεζόν 2018-2019 είχε 5,1 πόντους και 2,8 ριμπάουντ σε 16:10 κατά μέσο όρο στην Ευρωλίγκα.

Στις 11 Φεβρουαρίου 2019, ανακοινώθηκε μέχρι το τέλος της σεζόν από την γαλλική Στρασμπούρ, ωστόσο η μεταγραφή ακυρώθηκε αφού ο αθλητής δεν πέρασε τις ιατρικές εξετάσεις.

Εθνική Γκαμπόν
--------------

Ο Λασμέ επίσης αγωνίστηκε για την Εθνική αντρών του Γκαμπόν στο Αφρικανικό Πρωτάθλημα τους 2005 έχοντας 11.7 πόντους, 10.1 ριμπάουντ και 3 τάπες κατά μέσο όρο ανά αγώνα σε 7 εμφανίσεις.

Τίτλοι
------

### Ομαδικοί

#### Παρτίζαν Βελιγραδίου

* Πρωτάθλημα Σερβίας: (2009)

* Αδριατική Λίγκα: (2009)
* Κύπελλο Σερβίας: (2009)

#### Μακάμπι Τελ Αβίβ

* Πρωτάθλημα Ισραήλ: (2010)

#### Παναθηναϊκός

* 2x Πρωταθλήματα Ελλάδας: (2013, 2014)
* 2x Κύπελλα Ελλάδας: (2013, 2014)

#### Αναντολού Εφές

* Κύπελλο Τουρκίας: (2015)

#### Γαλατασαράι

* Eurocup: (2016)

### Ατομικοί

* Καλύτερος Αμυντικός στο NBDL: (2008)
* Καλύτερος Αμυντικός στην Ευρωλίγκα: (2013)
* Πρώτος στις τάπες στην Ευρωλίγκα: (2013)
* Δεύτερη Καλύτερη Πεντάδα στην Ευρωλίγκα: (2014)
* 2x Καλύτερος Αμυντικός στο Ελληνικό Πρωτάθλημα: (2013, 2014)
* MVP στο Ελληνικό Πρωτάθλημα: (2013)
* MVP των Ελληνικών τελικών: (2013)
* 2x Καλύτερη πεντάδα στο Ελληνικό Πρωτάθλημα: (2013, 2014)
* 2x Ελληνικό All Star game: (2013, 2014)
* MVP των τελικών του Γιούροκαπ: (2016)
* Δεύτερη Καλύτερη Πεντάδα στο Γιούροκαπ: (2016)

Παραπομπές
----------

1. ↑  «ΠΑΙΡΝΕΙ ΛΑΣΜΕ Ο ΠΑΝΑΘΗΝΑΪΚΟΣ». *Matrix24*. 2012-07-19.. Ανακτήθηκε στις 2017-02-02.
2. ↑  «Ευρωλίγκα: Καλύτερος αμυντικός της χρονιάς ο Λάσμε ! (video) ~ Scorernews.gr». *www.scorernews.gr*. Ανακτήθηκε στις 13 Ιουνίου 2016. [*νεκρός σύνδεσμος*]
3. ↑  «Τα πήρε όλα ο Λάσμε - MVP της Α1». *newsit.gr*. Ανακτήθηκε στις 13 Ιουνίου 2016.
4. ↑  «Ανανέωση Λάσμε και επίσημα!». *www.gazzetta.gr*. Ανακτήθηκε στις 3 Ιουνίου 2020.
5. ↑  «Καλύτερος αμυντικός και σέντερ της Α1 ο Λάσμε». *In.gr*. Ανακτήθηκε στις 13 Ιουνίου 2016.
6. ↑  «Στη 2η καλύτερη πεντάδα Σπανούλης-Λάσμε». *sport-fm.gr*. Ανακτήθηκε στις 3 Ιουνίου 2020.
7. ↑  «Στην Εφές και τυπικά ο Λάσμε» (στα αγγλικά). *Contra.gr*.. Ανακτήθηκε στις 2017-02-02.
8. ↑  Με τη φανέλα του Παναθηναϊκού η ανακοίνωση του Λάσμε, contra.gr, 29/07/2015. ανακτήθηκε 30/07/2015
9. ↑  «Η αποθέωση του MVP Λάσμε!». *euroleague.sport24.gr*. Αρχειοθετήθηκε από το πρωτότυπο στις 31 Μαΐου 2016. Ανακτήθηκε στις 13 Ιουνίου 2016.
10. ↑  «Οι κορυφαίοι του Eurocup!». *Eurohoops*. 14 Απριλίου 2016. Ανακτήθηκε στις 3 Ιουνίου 2020.
11. ↑  «Ελεύθερος να παίξει ο Λάσμε» (στα αγγλικά).. Ανακτήθηκε στις 2017-02-02.
12. ↑  «Στο NBDL ο Λάσμε με... συμφωνία που δείχνει Ευρώπη!».. Ανακτήθηκε στις 2017-03-04.
13. ↑  «Στην Ούνικς ο Λάσμε!» (στα αγγλικά).. Ανακτήθηκε στις 2017-07-17.
14. ↑  «EuroCup: Μεγαλύτερος μπλοκέρ της ιστορίας ο Λάσμε! (vid)». *Eurohoops*. 15 Μαρτίου 2018. Ανακτήθηκε στις 3 Ιουνίου 2020.
15. ↑  «Μεγάλη επιστροφή: Γυρίζει στον Παναθηναϊκό ο Στέφαν Λάσμε! | Eurohoops». *Eurohoops*. 2018-06-26.. Ανακτήθηκε στις 2018-06-26.
16. ↑  «Λάσμε: "Γύρισα στην ομάδα που αγαπώ, δεμένος με τον Παναθηναϊκό κι όσο έλειπα"». *Eurohoops*. 27 Ιουνίου 2018. Ανακτήθηκε στις 3 Ιουνίου 2020.
17. ↑  «Τέλος ο Λάσμε από Παναθηναϊκό». *sport-fm.gr*. Ανακτήθηκε στις 28 Ιανουαρίου 2019.
18. ↑  «Συνεχίζει στη Γαλλία ο Στεφάν Λάσμε». *Eurohoops*. 11 Φεβρουαρίου 2019. Ανακτήθηκε στις 11 Φεβρουαρίου 2019.
19. ↑  ««Κόπηκε» στα ιατρικά ο Λάσμε στην Στρασμπούρ». *www.sdna.gr*. Ανακτήθηκε στις 13 Φεβρουαρίου 2019.

|  |  |  |  |
| --- | --- | --- | --- |
| 

| π • σ • ε
Ελληνική Basket League – Βραβείο MVP |
| --- |
|  |
| 
* 1987: Γιαννάκης
* 1988: Γκάλης
* 1989: Γκάλης
* 1990: Γκάλης
* 1991: Γκάλης
* 1992: Γκάλης
* 1993: Χριστοδούλου
* 1994: Φασούλας
* 1995: Φασούλας
* 1996: Σιγάλας
* 1997: Ρίβερς
* 1998: Στογιάκοβιτς
* 1999: Μποντιρόγκα
* 2000: Ρέμπρατσα
* 2001: Φορντ
* 2002: Ντικούδης
* 2003: Αλβέρτης
* 2004: Διαμαντίδης
* 2005: Λάκοβιτς
* 2006: Διαμαντίδης
* 2007: Διαμαντίδης
* 2008: Διαμαντίδης
* 2009: Σπανούλης
* 2010: Μπατίστ
* 2011: Διαμαντίδης
* 2012: Σπανούλης
* 2013: Λάσμε
* 2014: Διαμαντίδης
* 2015: Βεζένκοφ
* 2016: Σπανούλης
* 2017: Καλάθης
* 2018: Καλάθης
* 2019: Καλάθης
* 2020: *Δεν αποδόθηκε*
* 2021: Παπαπέτρου
* 2022: Βεζένκοφ
 |

 |